續八詠 千年增舊觀
作者：唐仲友
朝代：宋

paragraphs: 增舊觀，舊觀已云美。
棟宇未翬飛，賢侯爲興起。
昔時兮清賞，昔日兮清文。
揮絃兮歸雁，隠几兮浮雲。
八篇合綺麗，萬古垂芳芬。
鶴歸城郭幸未改，人去典型猶得聞。
風流兮代變，城隅兮勢逼。
故蹟兮溪山，靈祠兮門閾。
湊香火於庶繁，局宇宙於褊側。
惜經度於無地，厭往來於如織。
重舊貫於改作，付流年於未極。
負吟咏之高名，起登眺之太息。
侯至懷古賢，民樂值豐年。
謀始規模壯，競辰旌旆遷。
落成駴不日，面勢快瞻前。
昔人應有待，神交臭蘭茝。
淚碑忽已新，革带儼如在。
當時屈望郎，此意屬真宰。
樓高兮山遠，野曠兮水長。
冥冥兮鴻翼，渺渺兮鷗行。
客至有永日，詩成無短章。
見聞靡不逮，名實非自彰。
隆昌七百載，作者永相望。